b'\n_START_ARTICLE_\nLebuh AMJ\n_START_SECTION_\nLatar belakang laluan\n_START_PARAGRAPH_\nSecara amnya, Lebuh AMJ menganjur dari utara ke selatan, iaitu dari Simpang Ampat ke Bandaraya Melaka sebelum menghala ke timur dari Bandaraya Melaka ke Muar. Keseluruhan jajaran Lebuh AMJ di Melaka diwartakan sebagai Jalan Persekutuan 19, manakala jajaran lebuh raya tersebut di Johor pula diwartakan sebagai Jalan Persekutuan 5. Kedua-dua nombor laluan bertindih di jajaran antara Persimpangan Sungai Duyong ke Persimpangan Semabok. Sementara itu, jajaran antara Malim hingga Semabok asalnya diwartakan sebagai Jalan Persekutuan 191 tetapi kemudiannya telah dilucutkan pewartaannya pada tahun 2012 setelah keseluruhan Lebuh AMJ diwartakan sebagai FT19._NEWLINE_Mengikut sejarah, Kilometer Sifar bagi Jalan Persekutuan 19 asalnya terletak di persimpangan Jalan Hang Tuah-Jalan Kubu di Bandaraya Melaka. Setelah Lebuh AMJ diwartakan sebagai Jalan Persekutuan 19 pada 2012, Kilometer Sifat bagi Jalan Persekutuan 19 dialihkan ke Persimpangan Jalan Lama Kesang di Kesang, Johor.\n_START_SECTION_\nSejarah\n_START_PARAGRAPH_\nLebuh AMJ dibina bagi mengatasi kesesakan di sepanjang Jalan Persekutuan 19 (Melaka-Simpang Ampat) dan 5 (Melaka-Muar). Jajaran Simpang Ampat-Malim bagi lebuh raya itu dibina sebagai naik taraf kepada Laluan Persekutuan 19 sedia ada, manakala jajaran Sungai Duyong-Kesang bagi lebuh raya tersebut dibina sebagai laluan baharu. Projek pembinaan bermula pada tahun 2001 dan siap pada tahun 2007 dengan kos sejumlah RM505 juta. Tiga persimpangan bertingkat telah dibina di sepanjang lebuh raya, iaitu Persimpangan Semabok, Persimpangan Al Azim dan Persimpangan Malim Jaya. Keseluruhan jajaran Lebuh AMJ dibuka kepada lalu lintas pada 29 Jun 2007._NEWLINE_Lebuh AMJ terkenal kerana terdapat banyak lembu yang dibiarkan berkeliaran di sepanjang jajaran Sungai Duyong-Kesang tanpa sebarang pengawasan, mendedahkan risiko kemalangan terhadap pengguna jalan raya. Untuk mengurangkan kemalangan yang disebabkan oleh lembu-lembu yang tidak diawasi, kerajaan negeri Melaka mencadangkan pemasangan ciri-ciri keselamatan seperti lampu jalan, pencahayaan tiang tinggi dan pagar di sepanjang jajaran tersebut, yang bakal menelan kos RM5 juta.\n_START_SECTION_\nCiri utama\n_START_PARAGRAPH_\nLebuh AMJ dibina mengikut piawaian jalan raya JKR R5 sebagai lebuh raya kembar dengan kawalan masuk separa, membolehkan had laju maksimum 90\xc2\xa0km/j. Lebuh raya ini turut menampilkan pusingan-U lorong laju ke lorong perlahan.\n_START_SECTION_\nLaluan alternatif\n_START_PARAGRAPH_\nTiada\n_START_SECTION_\nJajaran dengan lorong motosikal\n_START_PARAGRAPH_\nTiada'